Igapäevased rahaasjadDigiEluaseHeategevusJätkusuutlikkusKüberturvalisusNõuandedReisimineSäästmineInvesteerimineEttevõtete analüüsidKindlustusAutokindlustusElukindlustusKodukindlustusReisikindlustusPensionII sammasIII sammasPIKEttevõtlusAlustav ettevõtjaKogemusloodKarjäär
#000000
Ringy: pooleteise aastaga roheideest eduka ärini
#000001
Ringmajandusettevõtte Ringy tegevjuhi Kristo Krafti sõnul on poolteist aastat tagasi alustanud startupi edus mänginud suurt rolli sajad mentorid ja eksperdid, kellega neil on erinevates ärikiirendites, konkurssidel ja konverentsidel olnud võimalus kokku puutuda ja ideed arendada. Krafti hinnangul peaks iga iduettevõtja oma ideed võimalikult paljudele inimestele rääkima ja tutvustama, sest kunagi ei tea, kuidas uus mõttevahetus jälle ettevõtet paremaks muudab ja rumalad vead vahele jätta aitab.
#000002
Baltikumi suurimal ärifestivalil sTARTUp Day toimunud iduettevõtete sTARTUp Pitching 2021 konkursil Swedbanki auhinna võitnud Ringy meeskond soovitab kindlasti ka teistel alustavatel iduettevõtetel sarnastest konkurssidest aktiivselt osa võtta. Näiteks hetkel on käimas nutikate ideede rahastu Prototron rohevoor (tähtaeg on 25. märtsil), kuhu oodatakse justnimelt jätkusuutlikkuse panustavaid ettevõtlusideid.
#000003
Ringy idee sai alguse faktist, et Euroopas on kaheksasada miljonit mobiiltelefoni, mis inimestel kasutult seisavad. Sellele probleemile lahendust otsides jõudsid Ringy asutajad pärast mitmeid suunamuutusi selleni, et hakata elektroonikaseadmete uuendamise ning ümbertöötlemise abil vähendama loodusressursside raiskamist.
#000004
„Meil on kaks peamist suunda. Üks on vanade elektroonikaseadmete kokkuost – ostame inimestelt ja ettevõtetelt mobiile, tahvelarvuteid, sülearvuteid, arvuteid, nutikellasid, mängukonsoole ja muud sellist. Ja teine tegevus on uuendatud seadmete müük. Meie partnerid uuendavad kokkuostetud seadmed ära ja meie paneme need e-poes müüki, et inimestel oleks võimalik osta kontrollitud teise ringi seade,“ kirjeldas Kraft.
#000005
Tema sõnul on 1,5 aasta jooksul äriidee tohutult muutunud ja selle peamiseks mõjutajaks olid eeskätt just erinevad mentorid ja nendelt saadud tagasiside, mille abil uus suund kiiremini kätte saadi. „Mõned rumalad vead saime kindlasti tänu sellele vahele jätta,“ lisas Ringy tegevjuht.
#000006
Auhinnaraha aitas uue e-poe ehitada
#000008
Tema kinnitusel ongi startuppide jaoks investeeringute ja saadavate nõuannete kõrval kõige olulisem käia enda ideed erinevates formaatides tutvustamas. „Me kõik oskame guugeldada, leida statistikat ja mingeid numbreid, aga seda, kas see päriselt ka inimestele ja ettevõtetele korda läheb, selle jaoks on vaja inimestega suhelda,“ ütles Kraft.
#000009
„Oma idee tutvustamise miinimumiks on idee tõestus ehk kas sinu mõtted võiksid ka päris elus toimida ja kas sellel on üldse turgu ja nõudlust. Kui see on olemas, siis sealt on võimalik juba hakata kõike muud ehitama. Kui seda ei ole, siis sul võib olla maailma parim turundusinimene ja muud väga head eksperdid, aga kui nõudlust ei ole, siis ei ole ju midagi teha,“ kirjeldas Ringy tegevjuht, aga lisas, et loomulikult on ka investeeringutel ja preemiatel olnud oluline koht nende arengu hoogustamisel.
#000010
Näiteks eelmisel aastal võitis Ringy sTARTUp Dayl toimunud iduettevõtete sTARTUp Pitching võistlusel Swedbanki auhinna 10 000 eurot. Kraft rääkis, et kui Ringy selle auhinna võitis, siis olid neil käsil erinevad arendus- ja turundustegevused, kuid vajalikku rebrändingut olid nad edasi lükanud. „Me juba olime logo vahetanud ja oli idee teha endale selle tuules ka täiesti uus veebipood. Tänu Swedbankile tekkisidki selleks täpselt need puuduolevad lisavahendid, mis võimaldasid rebrändingu ellu viia ning uuenenud e-poe avada. Ehk siis meie koduleht, mida täna külastate, on suuresti tänu Swedbanki toetusele,“ selgitas Kraft.
#000011
Ringy plaanib asuda aktiivselt laienema
#000012
Ettevõttel on võimekus üle Euroopa seadmeid saata juba päris algusest peale, aga käesolevast aastast siseneti ka Läti, Leedu, Soome, Poola ja Rumeenia turule. „Pikemas perspektiivis näeme väga suurt võimalust Aafrika kontinendil, kus me pidevalt oleme suhtluses erinevate ettevõtete ja ettevõtjatega, kes on huvitatud teise ringi seadmete ostust või ka müügist. Aga et sinna minna, see eeldab juba hoopis teistsugust teadmistepagasit, teistsugust lähenemist ja päeva lõpuks arvatavasti ka keegi peab füüsiliselt seal olema,“ ütles Kraft. Hetkel on Ringy tiimis inimesi Eestist, Rumeeniast, Lätist ja Nigeeriast kokku kümmekond ning kasvatakse edasi.
#000013
Laienemiseks annab kindlust, et näiteks hiljutisel Web Summitil tundsid mitmed suured rahvusvahelised ettevõtted huvi Ringy ja nende ideede vastu. „See oli meile väga suur n-ö pai, et maailma mõistes suured ettevõtted, nagu Google, BMW ja olümpiat korraldav organisatsioon meid üles otsisid ja uurisid meilt, kuidas ka nende ettevõtlust rohelisemaks muuta,“ rääkis Kraft. Tema sõnul saadi nendega suheldes aru, et tehakse väga õiget asja, aga hetkel ei olda veel lihtsalt piisavalt suured, et selliste ettevõtetega mahu mõttes koostööd teha.
#000014
„Tore on ka see, et inimesed on kõvasti teadlikumad selles suhtes. Siin on ka igal ettevõttel oma roll, et seda harimistööd jätkata. Näiteks me ise peame sellist arvutust, kui palju me elektroonikaseadmete ringluses hoidmise tulemusel CO2 kokku hoiame. Eelmine aasta oli selleks kokku 105 tonni CO2, mis on võrdeline kahekümne kolme sõiduauto eemaldamisega liiklusest terveks aastaks. See on siis meie seni veel väikse ettevõtmise panus keskkonnale,“ ütles Kraft.
#000016
Sul on ka hea idee, kuidas jätkusuutlikusse panustada?
#000017
Esita see näiteks Prototroni rohevoorus või järgmisel sTARTUp pitchingu konkursil. Swedbanki, Tallinna Tehnikaülikooli ja Tehnopoli asutatud Prototroni rahastu on tänaseks andnud hoogu juba 93 ideele kokku enam kui 1,1 miljoni euroga. Augustis peetaval sTARTUp Pitchingul paneme ka seekord välja Swedbanki eriauhinna 10 000 eurot.
#000018
Oled Swedbanki blogi lehel, kus pakume lugejaile huvitavat infot ja kasulikke nõuandeid, et saaksite teha kaalutud valikuid oma rahaasjade korraldamisel. Ootame väga teie küsimusi, ettepanekuid ja arvamusi, millistel teemadel siit blogist lugeda sooviksite: blog@swedbank.ee.
#000019